Les pàgines web són un dels sistemes a través del qual els laboratoris farmacèutics poden donar a conèixer els seus productes i serveis.
Convé recordar, però, que molts dels productes d'un laboratori farmacèutic són medicaments i, el més important, alguns de prescripció i, per tant, necessiten un tractament especial.
Cal destacar també que existeix una normativa que impedeix promocionar-los com si es tractés de productes de consum.
El primer que s'ha de veure quan s'accedeix a la pàgina web d'un laboratori és la imatge corporativa; a partir d'aquí s'han de dissenyar els diferents apartats segons les necessitats de l'empresa.
Si s'hi vol publicar informació adreçada a pacients, així com temes de caràcter científic o notícies per als professionals sanitaris, cal fer-ho en apartats diferents.
Cal remarcar que l'accés als continguts adreçats als professionals ha de restringir-se incloent-hi un advertiment destacat i clarament llegible i a més, el contingut al qual es vol accedir no ha de ser visible mentre es mostra l'avís.
És important recordar que no en tots els continguts de la web es poden incloure totes les icones de xarxes socials que permetin compartir-los, atès que poden contenir informació que vagi només adreçada a professionals sanitaris.
Durant l'any 2018, la Secció de Vigilància i Publicitat dels Medicaments va dur a terme una revisió sistemàtica de les pàgines web dels laboratoris que tenen la seu social a Catalunya.
L'objectiu era observar si es complien tots els requisits que estableix la normativa, sobretot pel que fa a la publicitat de medicaments, i també recollir informació sobre el disseny dels llocs web dels laboratoris farmacèutics.
En aquell moment disposàvem de 150 registres, però només es van examinar 145 llocs web, ja que 1 estava inactiu i 4 més pertanyien a un sol grup farmacèutic i, per tant, solament es va haver de revisar 1 pàgina.
Aquesta revisió sistemàtica ens van permetre obtenir resultats rellevants i també detectar 39 registres de laboratoris extingits o bé que no disposaven de pàgina web.
Val a dir que la majoria dels llocs web revisats eren correctes i disposaven d'un disseny perfectament estructurat i separat per destinataris, també mostraven l'advertiment i les icones de xarxes socials que permeten compartir els continguts estaven col·locades en els llocs adients.
Pel que fa a les incidències detectades, 30 llocs web presentaven irregularitats i així es va notificar al laboratori responsable.
Algunes d'aquestes cartes, concretament 7, es van adreçar al grup ja que ens constaven 10 grups farmacèutics formats per diverses companyies.
Les incorreccions més habituals van ser:
- Informació o publicitat de medicaments adreçada a professionals sanitaris sense l'advertiment de restricció de l'accés a aquests continguts.
- Contingut dirigit a professionals visible mentre es mostrava l'avís.
- Distribució incorrecta dels continguts.
- El lloc web no s'havia comunicat com a suport vàlid.
- Informació tècnica i científica i promoció de medicaments adreçada a professionals sanitaris facultats per prescriure o dispensar medicaments no inclosa en un context professional.
- Imatges de medicaments de prescripció en la pàgina d'inici.
- Llistat de medicaments, alguns de prescripció, fora de l'espai professional.
Com a conclusió, convé destacar que les pàgines web dels laboratoris farmacèutics amb seu social a Catalunya estan ben dissenyades, compleixen les recomanacions de la nostra Secció i en fan un bon ús.
Monografia elaborada per la Secció de Vigilància i Publicitat dels Medicaments del Servei d'Ordenació i Qualitat Farmacèutiques, Departament de Salut de la Generalitat de Catalunya.